《清明日游昆山》
清代·任绳隗

昆山一片石，巉秀称奇绝。不使土附之，削肤仅存骨。

扪萝数十盘，宛转踞其脊。流云湿松杉，回绕佛坛出。

眼前无华岳，此亦去天尺。所以惯游人，不如乍来客。

佳人飘缟带，湘佩穿林陌。婉约故可怜，含凄况寒食。

春风吹古道，芳草眠残碣。车马虽复喧，荒原自空碧。

我能真赏见山灵，不独寻常寄游迹。钟声日暮下镫龛，迟却十年来面壁。

作者简介：江南宜兴人，字青际，号植斋。顺治十四年举人。工诗，词亦有名，与陈其年等人唱和。有《直木斋集》。